***Cerere de derogare a CNTEE Transelectrica SA de la prevederile articolului 16(8), conform articolului 16(9) din Regulamentul (UE) 2019/943 din 5 iunie 2019 privind piața internă de energie electrică (reformare), pentru regiunea Core și regiunea SEE***

În conformitate cu prevederile articolului 16(8) din Regulamentul (UE) 2019/943 operatorii de transport și sistem nu limitează volumul capacității de interconectare care urmează a fi pusă la dispoziția participanților la piață pentru a rezolva o congestie în interiorul propriei lor zone de ofertare sau ca modalitate de a gestiona fluxurile din tranzacțiile interne ale zonelor de ofertare. Capacitatea minimă disponibilă pentru schimburile transfrontaliere este atinsă:

(a) pentru frontierele care folosesc o abordare bazată pe capacitatea netă de transport coordonată, capacitatea minimă este de 70 % din capacitatea de transport, respectând limitele de siguranță în funcționare după scăderea contingențelor, astfel cum sunt stabilite în conformitate cu orientările privind alocarea capacităților și gestionarea congestiilor adoptate în temeiul articolului 18 alineatul (5) din Regulamentul (CE) nr. 714/2009;

(b) pentru frontierele care utilizează o metodă bazată pe flux, capacitatea minimă este o marjă stabilită în procedura de calcul al capacității, disponibilă pentru fluxurile induse de schimburile interzonale. Marja menționată este de 70 % din capacitatea care respectă limitele de siguranță în funcționare ale elementelor critice de rețea interne și interzonale, ținând seama de contingențe, astfel cum sunt stabilite în conformitate cu orientările privind alocarea capacităților și gestionarea congestiilor adoptate în temeiul articolul 18 alineatul (5) din Regulamentul (CE) nr. 714/2009.

Totuși, în caz că un operator de transport și sistem nu poate respecta capacitatea minimă disponibilă de 70% din capacitatea de transport pentru schimburile transfrontaliere din motive previzibile de asigurare a siguranței în funcționare, acesta poate solicita de la autoritățile de reglementare relevante o derogare de la articolul 16(8) din Regulamentul (UE) 2019/943. Amploarea unor astfel de derogări este limitată strict la ceea ce este necesar pentru menținerea siguranței în funcționare și evită discriminarea între schimburile interne și interzonale. Înainte de acordarea unei derogări, autoritatea de reglementare competentă consultă autoritățile de reglementare din alte state membre care fac parte din regiunea de calcul al capacităților afectată. În absența unei decizii unanime a autorităților de reglementare, o astfel de decizie revine ACER.

ACER a emis Recomandarea nr. 1/ 2019, publicată pe 09 august 2019, prin care descrie modul unitar de monitorizare a capacităților disponibile pentru schimburile transfrontaliere în raport cu ținta de 70% pentru toate intervalele de timp considerate și zonele de coordonare.

Articolul 16(4) din Regulamentul (UE) 2019/943 prevede că nivelul maxim de capacitate trebuie să fie disponibil cu respectarea standardelor de siguranță pentru exploatarea sigură a rețelei și, pentru a respecta nivelul minim de capacitate, OTS utilizează comercializarea în contrapartidă și redispecerizarea, inclusiv redispecerizarea transfrontalieră, aplicând o procedură coordonată și nediscriminatorie în urma implementării metodologiei de partajare a costurilor pentru comercializarea în contrapartidă și redispecerizare.

În conformitate cu prevederile Regulamentului (UE) 2015/1222 de stabilire a unor linii directoare privind alocarea capacităților și gestionarea congestiilor și ale Regulamentului (UE) 2017/1485 din 02 august 2017 de stabilire a unei linii directoare privind operarea sistemului de transport al energiei electrice, operatorii de transport și sistem trebuie să implementeze metodologii privind calculul coordonat de capacitate, coordonarea regională a siguranței în funcționare și a acțiunilor de remediere cu sau fără costuri.

Începând cu 01.07.2021 în regiunea SEE a fost implementată metodologia *SEE CCR TSOs’proposal for the common capacity calculation methodology for the day-ahead and intraday market time-frame* (conform articolului 21 din Regulamentul (UE) 2015/1222) aprobată de autoritățile de reglementare din regiunea SEE. Astfel, începând cu data de 01.07.2021 calculul de capacitate pentru intervalul de timp al pieței pentru ziua următoare pe granița România – Bulgaria se realizează în mod coordonat la nivelul regiunii SEE. Totuși, procesul coordonat de validare a rezultatelor de calcul la nivelul regiunii SEE nu este încă implementat, în prezent fiind utilizată doar partea de validare individuală.

Începând cu data de 09.06.2022 în cadrul regiunii Core a fost implementată metodologia privind calculul coordonat de capacitate prin metoda fluxurilor de putere din regiunea Core, dedicat intervalului de timp al pieței pentru ziua următoare. Totuși, procesul coordonat de validare a rezultatelor de calcul la nivelul regiunii Core nu este încă implementat, în prezent fiind utilizată doar partea de validare individuală.

Următoarele metodologii și procese relevante pentru determinarea capacității minime disponibile pentru schimburile transfrontaliere sunt în curs de implementare la nivelul regiunilor SEE și Core, dar implementarea nu este încă finalizată:

* Metodologia de redispecerizare și comercializare în contrapartidă, conform articolului 35 din Regulamentul (UE) 2015/1222, este în proces de implementare cu termen de finalizare în anul 2027;
* Metodologia de partajare a costurilor de redispecerizare și comercializare în contrapartidă, conform art. 74 din Regulamentul (UE) 2015/1222, este în proces de implementare cu termen de finalizare în anul 2027;
* Metodologia de coordonare regională a siguranței în funcționare, conform art. 76 din Regulamentul (UE) 2017/1485, este în proces de implementare cu termen de finalizare a primei etape în anul 2027. Metodologia introduce un proces coordonat care definește clar regulile de pregătire a acțiunilor de remediere într-un mod coordonat și atribuie responsabilitățile OTS și RSC din regiune, completând metodologiile elaborate în conformitate cu articolele 35 și 74 din Regulamentul (UE) 2015/1222.

Întrucât menținerea siguranței în funcționare ar fi fost pusă în pericol, CNTEE Transelectrica SA a formulat o cerere de derogare, conform articolului 16(9) din Regulamentul (UE) 2019/943, de la prevederile articolului 16(8) din Regulamentul (UE) 2019/943 pentru regiunile Core și SEE pentru anul 2020. Decizia ANRE nr. 2206 din 20.12.2019 a acordat CNTEE Transelectrica SA derogare de la obligația îndeplinirii prevederilor articolului 16(8) din Regulamentul (UE) 2019/943 pentru o durată de un an, începând cu 01.01.2020.

În anul 2021, Guvernul României a decis adoptarea unui Plan de acțiuni în conformitate cu prevederile articolului 15 din Regulamentul (UE) 2019/943, inclusiv traiectoria liniară pentru creșterea anuală a capacității minime disponibile pentru până la 31 decembrie 2025. Pentru anul 2021, capacitatea minimă disponibilă pentru schimburile transfrontaliere a fost de 800 MW pe granița România – Ungaria (reprezentând 33 % din capacitatea de transport), respectiv 900 MW pe granița România – Bulgaria (reprezentând 25 % din capacitatea de transport). Prin Decizia nr. 1562 din data de 07.09.2022 ANRE a aprobat „Raportul anual de monitorizare privind capacitatea maximă disponibilă pentru comerțul transfrontalier pentru anul 2021, în conformitate cu art. 15 alin. (4) din Regulamentul (UE) 2019/943 al Parlamentului European și al Consiliului din 5 iunie 2019 privind piața internă pentru energie electrică”.

Pentru anul 2022 a fost prevăzută o capacitate minimă disponibilă pentru schimburile transfrontaliere de 980 MW pe granița România – Ungaria (reprezentând 41 % din capacitatea de transport), respectiv 1230 MW pe granița România – Bulgaria (reprezentând 34 % din capacitatea de transport). Pentru menținerea siguranței în funcționare, conform prevederilor articolului 16(9) din Regulamentul (UE) 2019/943, CNTEE Transelectrica SA a depus cerere de derogare de la obligațiile prevăzute la articolul 16(8) din Regulamentul (UE) 2019/943 pentru granița România – Ungaria prevăzute pentru anul 2022. Prin Decizia nr. 59 din 02.02.2022, ANRE a acordat CNTEE Transelectrica SA derogare de la îndeplinirea obligației prevederilor articolului 16(8) din Regulamentul (UE) 2019/943 cu menținerea capacității minime disponibile pentru schimburile transfrontaliere pentru anul 2022 pe granița România – Ungaria la 800 MW, reprezentând 33 % din capacitatea de transport. Pentru granița România – Bulgaria nu s-a depus cerere de derogare pentru anul 2022, capacitatea minimă disponibilă pentru schimburile transfrontaliere pentru anul 2022 fiind de 1230 MW. Prin Decizia nr. 799 din data de 24.04.2024 ANRE a aprobat „Raportul anual de monitorizare privind capacitatea maximă disponibilă pentru comerțul transfrontalier pentru anul 2022, în conformitate cu art. 15 alin. (4) din Regulamentul (UE) 2019/943 al Parlamentului European și al Consiliului din 5 iunie 2019 privind piața internă pentru energie electrică”.

Pentru anul 2023 a fost prevăzută o capacitate minimă disponibilă pentru schimburile transfrontaliere de 1160 MW pe granița România – Ungaria (reprezentând 48 % din capacitatea de transport), respectiv de 1560 MW pe granița România – Bulgaria (reprezentând 43 % din capacitatea de transport). Pentru acest an, CNTEE Transelectrica SA a depus cerere de derogare de la obligațiile prevăzute la articolul 16(8) din Regulamentul (UE) 2019/943 pentru granița România – Ungaria, conform prevederilor articolului 16(9) din Regulamentul (UE) 2019/943. Prin Decizia nr. 2359 din 28.12.2022 ANRE a acordat CNTEE Transelectrica SA derogare de la îndeplinirea obligației prevederilor articolului 16(8) din Regulamentul (UE) 2019/943 cu menținerea capacității minime disponibile pentru schimburile transfrontaliere pentru anul 2023 pe granița România – Ungaria la 800 MW, reprezentând 33 % din capacitatea de transport. Pentru granița România – Bulgaria nu s-a depus cerere de derogare pentru anul 2023, capacitatea minimă disponibilă pentru schimburile transfrontaliere pentru anul 2023 fiind de 1560 MW, reprezentând 43 % din capacitatea de transport. Raportul anual de monitorizare privind capacitatea maximă disponibilă pentru comerțul transfrontalier pentru anul 2023 a fost transmis către ANRE spre aprobare.

Pentru anul 2024 a fost prevăzută o capacitate minimă disponibilă pentru schimburile transfrontaliere de 1340 MW pe granița România – Ungaria (reprezentând 55 % din capacitatea de transport), respectiv de 1890 MW pe granița România – Bulgaria (reprezentând 52 % din capacitatea de transport). Pentru acest an, CNTEE Transelectrica SA a depus cerere de derogare de la obligațiile prevăzute la articolul 16(8) din Regulamentul (UE) 2019/943 pentru granițele România – Ungaria și România – Bulgaria, conform prevederilor articolului 16(9) din Regulamentul (UE) 2019/943. Prin Decizia nr. 2947 din 20.12.2023 ANRE a acordat CNTEE Transelectrica SA derogare de la îndeplinirea obligației prevederilor articolului 16(8) din Regulamentul (UE) 2019/943 cu menținerea capacității minime disponibile pentru schimburile transfrontaliere pentru anul 2024 pe granița România – Ungaria la 800 MW, reprezentând 33 % din capacitatea de transport și pe granița România – Bulgaria la 1560 MW, reprezentând 43 % din capacitatea de transport.

Pentru anul 2025 este prevăzută o capacitate minimă disponibilă pentru schimburile transfrontaliere de 1520 MW pe granița România – Ungaria (reprezentând 63 % din capacitatea de transport), respectiv de 2220 MW pe granița România – Bulgaria (reprezentând 61 % din capacitatea de transport)

În acest context și conform prevederilor articolului 16(9) din Regulamentul (UE) 2019/943, CNTEE Transelectrica SA depune prezenta cerere de derogare de la obligațiile prevăzute la articolul 16(8) din Regulamentul (UE) 2019/943 pe granița România – Ungaria și granița România – Bulgaria pentru anul 2025. În anul 2025, CNTEE Transelectrica SA va menține capacitatea minimă disponibilă pentru schimburile transfrontaliere, astfel:

* la valoarea de 980 MW, reprezentând 41 % din capacitatea de transport pentru granița România – Ungaria;
* la valoarea de 1890 MW, reprezentând 52 % din capacitatea de transport pentru granița România – Bulgaria.

Autoritățile naționale de reglementare au adoptat la 29 iunie 2020 o notă comună care oferă îndrumări pentru OTS cu privire la conținutul necesar al cererilor de derogare, conform articolului 16(9) din Regulamentul (UE) 2019/943, precum și criteriile de evaluare. Această cerere de derogare întocmită de CNTEE Transelectrica SA ia în considerare cerințele notei comune a autorităților de reglementare.

Aplicarea prevederilor articolului 16(8) din Regulamentul (UE) 2019/943, respectiv asigurarea capacității minime disponibile prevăzută de Planul de acțiuni național începând cu 01 ianuarie 2024, pot afecta siguranța în funcționare din cauza următoarelor motive previzibile:

* ***Lipsa proceselor coordonate la nivel regional pentru validarea rezultatelor de calculul de capacitate și analizele de siguranță.***

Prevederile articolelor 16(4) și 16(8) din Regulamentul (UE) 2019/943 se referă la implementarea calculelor coordonate de capacitate și siguranță la nivel regional în vederea asigurării capacității minime disponibile pentru schimburile transfrontaliere. Implementarea calculului de capacitate prin metoda fluxurilor de putere în cadrul regiunii Core în luna iunie 2022 nu este suficientă pentru a respecta prevederile privind capacitatea minimă disponibilă. Lipsa unei validări coordonate la nivel regional a rezultatelor calculului de capacitate pentru intervalul de timp al pieței pentru ziua următoare implică riscuri cu privire la menținerea limitelor de siguranță în funcționare la operarea în timp real. Nu întotdeauna acțiunile de remediere estimate ca disponibile la calculul de capacitate pentru intervalul de timp al pieței pentru ziua următoare sunt disponibile și suficiente pentru menținerea siguranței în funcționare în timp real.

* ***Lipsa proceselor de redispecerizare și comercializare în contrapartidă la nivel regional conform articolelor 35 și 74 din Regulamentul (UE) 2015/1222.***

Articolul 16(4) din Regulamentul (UE) 2019/943 prevede că procesul redispecerizare și comercializare în contrapartidă se utilizează pentru a maximiza capacitatea disponibilă în vederea atingerii capacității minime prevăzută la articolul 16(8) din Regulamentul (UE) 2019/943. Acest proces se aplică în mod coordonat și în urma punerii în aplicare a metodologiei de partajare a costurilor. Atât la nivelul regiunii Core, cât și la nivelul regiunii SEE procesele de redispecerizare și comercializare în contrapartidă sunt planificate pentru implementare în anul 2025. Aplicarea de către CNTEE Transelectrica SA în anul 2024 a unui proces individual de redispecerizare în vederea atingerii capacității minime disponibile prevăzute în Planul de acțiuni național nu este realizabilă din cauza insuficienței acțiunilor de remediere. Această situație este cauzată în principal de faptul că aproximativ 80 % din capacitatea de producție a României este situată în jumătatea de sud a țării, fără potențial de redispecerizare suficient în zona de vest și nord-vest care să conducă la creșterea capacității disponibile pentru schimburile transfrontaliere pe granița România – Ungaria. De asemenea, pentru creșterea capacității disponibile pentru schimburile transfrontaliere pe granița România – Bulgaria, este nevoie de acțiuni coordonate la nivelul OTS implicați, având în vedere faptul că elementele care limitează capacitatea transfrontalieră sunt preponderent linii de interconexiune. Procesul de comercializare în contrapartidă nu este implementat pe granițele României.

* ***Modelul comun de rețea la nivelul regiunilor Core și SEE***

În prezent, fiecare centru regional de coordonare realizează propriul model comun de rețea pentru calculul de capacitate dedicat intervalului de timp al pieței pentru ziua următoare, utilizând reguli proprii în ceea ce privește modelele individuale de rețea și modul de aliniere al pozițiilor nete. Circulația de putere pe elementele critice din România este influențată de faptul că atât la nivelul regiunii Core, cât și la nivelul regiunii SEE nu sunt utilizate modelele individuale de rețea create cu două zile înainte de ziua de livrare a energiei electrice pentru toate țările din Europa Continentală, deși acestea sunt disponibile pentru majoritatea OTS (de exemplu modelele ESO EAD Bulgaria care sunt disponibile pentru regiunea SEE, dar nu sunt utilizate în regiunea Core). Aceste aspecte conduc la incertitudini mari și potențiale supraîncărcări pe elementele de rețea care nu pot fi rezolvate cu acțiunile de remediere disponibile.

* ***Configurația regiunilor de calcul de capacitate și absența considerării fluxurilor de putere cu statele non-UE în calculul coordonat de capacitate.***

Recomandarea ACER nr. 1/2019 prevede luarea în considerare a circulațiilor de putere pe granițele din afara UE în calculul de capacitate, respectiv în calculul marginii disponibile pentru schimburile transfrontaliere, doar cu condiția încheierii unui acord cu țara sau țările din afara UE care să fie considerat acceptabil de către autoritățile de reglementare. Mai mult, acest acord trebuie să fie pe deplin conform cu principiile și regulile UE și ar trebui să acopere cel puțin considerarea cerințelor interne ale UE pentru calculul de capacitate cu statele din afara UE și modul de împărțire a costurilor cu acțiunile de remediere.

Schimburile transfrontaliere pe granițele României din afara UE au impact asupra capacității minime disponibile pentru schimburile transfrontaliere pe granițele UE ale României și nu pot fi artificial neglijate în procesul de calcul. Granița România – Ungaria, din cadrul regiunii Core, este influențată atât de schimburile transfrontaliere de pe granița România – Serbia, cât și de cele de pe granița România – Ucraina deoarece ambele OTS din regiunea Core au granițe comune cu Serbia și Ucraina. Similar, schimburile transfrontaliere de pe granița România – Bulgaria sunt influențate de schimburile transfrontaliere pe granițele România – Serbia și Bulgaria – Serbia. Neconsiderarea fluxurilor cu statele din afara UE duce la un dezavantaj semnificativ pentru OTS cu expunere mai mare la acest tip de fluxuri.

* ***Lipsa coordonării între regiunile de calcul de capacitate cu impact asupra fluxurilor de putere pe elementele de rețea critice.***

CNTEE Transelectrica SA este parte din două regiuni de calcul de capacitate, regiunea SEE cu granița România – Bulgaria și regiunea Core pentru granița România – Ungaria. Mai mult, pentru cele trei granițe din afara UE nu există un calcul coordonat la momentul actual. Schimburile de energie electrică pe granițele care nu fac parte din procesul de calcul coordonat într-o anumită regiune sunt considerate fixe în procesul de calcul de capacitate (de exemplu, în regiunea Core schimburile transfrontaliere pe granițele cu Bulgaria, Serbia, Ucraina și Republica Moldova sunt considerate fixate în modelul comun de rețea). Orice deviație de la aceste valori prognozate cu două zile înainte de ziua de livrare a energiei electrice conduce la încărcări diferite pe elementele critice de rețea cu riscuri pentru siguranța în funcționare a SEN.

De asemenea, lipsa coordonării între regiuni devine critică pentru România în situații cu export mare de putere din zona de sud – est a Europei Continentale către zona centrală. Mai precis, perioadele când România importă energie electrică pe granițele cu Bulgaria și Serbia (granițele din sud) și exportă pe granițele cu Ungaria, Ucraina și Republica Moldova (granițele de vest, de nord – vest și est) implică un stres major pentru SEN cu fluxuri ce pot depăși limitele de siguranță pe elementele din rețeaua electrică de transport. Aceste tranzite de putere prin România coroborate cu o producție mare în centralele electrice eoliene și hidroelectrice din zona de sud a României, conduc la:

- creșterea fluxurilor de putere pe elementele interne LEA 400 kV Smârdan – Gutinaș, LEA 400 kV Gura Ialomiței – București Sud, LEA 400 kV Pelicanu – București Sud, LEA 400 kV Isaccea – Vulcănești cauzate de scăderea importantă a circulației de putere pe LEA 400 kV Medgidia Sud – Dobrudja și LEA 400 kV Medgidia Sud – Varna;

- creșterea fluxurilor de putere în rețeaua de 220 kV din zona de sud – vest a țării din cauza faptului că LEA 400 kV Țânțăreni – Kozlodui circ. 1 și 2 preiau cea mai mare parte a importului din Bulgaria și puterea este transferată în principal prin rețeaua de 220 kV către zona de vest a țării.

Aceste tranzite de putere conduc la depășiri ale limitelor de siguranță în funcționare la verificarea criteriului de siguranță (N – 1) în rețeaua de transport care nu pot fi rezolvate fără măsuri coordonate de redispecerizare și comercializare în contrapartidă.

* ***Marja din tranzite necoordonate (prognoză nefiabilă)***

Pentru determinarea capacității care poate fi oferită pentru schimburile transfrontaliere, conform cu Recomandarea ACER nr. 1/ 2019, se are în vedere compensarea fluxurilor din afara zonei coordonate. Aceste fluxuri urmează să fie calculate pe bază de prognoze necoordonate și nearmonizate. Întrucât zonele de coordonare, din prezent, sunt relativ mici (în special granițele bazate pe NTC) și deoarece nu există încă o prognoză comună, armonizată și fiabilă privind poziția netă și schimburile în Europa, aplicarea unei astfel de metode va conduce inevitabil la mari incertitudini care nu pot fi acoperite de o marjă de fiabilitate scăzută, conținută împreună cu fluxurile interne și cele în buclă în limita a 30 % din capacitatea de transport a fiecărui element critic. Neglijarea acestor incertitudini evidente și previzibile poate duce la supraîncărcări mari și, la situații operaționale potențial periculoase, în care portofoliul de acțiuni de remediere disponibil (inclusiv redispecerizare) este insuficient. Acest lucru ar pune sever în pericol siguranța în funcționare.

* **Capacitatea disponibilă pentru schimburile transfrontaliere în anul 2024**

Analiza rezultatelor pentru primele trei trimestre ale anului 2024 privind capacitățile disponibile pentru schimburile transfrontaliere la nivelul regiunilor Core și SEE, evidențiază următoarele:

* pentru granița România – Ungaria, parte din regiunea Core, valoarea medie a capacității disponibile pentru schimburile transfrontaliere a fost de 33,3 % din capacitatea de transport, valoare calculată conform recomandării ACER nr. 1/2019, ținând cont de elementul cu cea mai mică margine disponibilă în procesul de calcul coordonat. Defalcat, pentru fiecare lună considerată, valoarea minimă a fost înregistrată pentru luna iulie, de 31,1 % din capacitatea de transport, iar cea maximă pentru lunile februarie și martie, de 34,8 % din capacitatea de transport. În plus, în 10 % din perioada analizată valorile marginii disponibile pentru schimburile transfrontaliere este sub ținta stabilită pentru anul 2024, de 33 % din capacitatea de transport.
* pentru granița România – Bulgaria, parte din regiunea SEE, capacitatea disponibilă pentru schimburile transfrontaliere a fost mai mică decât ținta stabilită de 1560 MW, pentru direcția import în aproximativ 16,5 % din timp, iar pentru direcția export, în aproximativ 16,9 % din timp, în principal, din cauza retragerii LEA 400 kV Țânțăreni – Kozlodui circ. 1 și circ. 2 pentru realizarea lucrărilor de mentenanță majoră. Pentru aceste perioade, valoarea medie a capacității rezultate în urma calculului coordonat pe direcția import a fost de aproximativ 1609 MW, iar pe direcția export a fost de aproximativ 1599 MW.
* **Proiecte de investiții pentru dezvoltare pentru rețeaua electrică de transport**

Proiectele de investiții pentru dezvoltarea RET prevăzute în Planul de acțiuni aprobat de Guvernul României, în conformitate cu prevederile articolului 15 din Regulamentul (UE) 2019/943,au următoarele termene de finalizare stabilite prin Planul de dezvoltare a RET:

* + LEA 400 kV dublu circuit Reșița – Timișoara – Săcălaz, inclusiv construirea stației de 400 kV Timișoara, aflată la stadiul de contract de execuție semnat, cu termen de finalizare în anul 2026;
	+ LEA 400 kV dublu circuit Timișoara – Săcălaz – Arad, inclusiv construirea stației de 400 kV Săcălaz și extinderea stației 400 kV Arad, aflată la stadiul de pregătire a procedurii de licitație pentru execuție, cu termen de finalizare în anul 2027;
	+ Trecerea la 400 kV a axului Brazi Vest – Teleajen – Stâlpu, aflată la stadiul de execuție, cu termen de finalizare în anul 2027;
	+ LEA 400 kV dublu circuit (un circuit echipat) Smârdan – Gutinaş, aflată la stadiul de execuție, cu termen de finalizare în anul 2027.

În anul 2024 au fost sau sunt în curs de finalizare următoarele proiecte de investiții cu rol în creșterea capacității disponibile pentru schimburi transfrontaliere:

* + Punerea în funcțiune a stației 400 kV Reșița, LEA 400 kV Porțile de Fier – Reșița, LEA 400 kV Reșița – Pancevo circ. 2, AT3 – 400 MVA, 400/220 kV Reșița și BC 400 kV Reșița. LEA 400 kV Reșița – Pancevo circ. 1 se va pune în funcțiune în anul 2025;
	+ Racordarea LEA 400 kV Stupina – Varna și LEA 400 kV Rahman – Dobrudja în stația 400 kV Medgidia Sud.

LEA 400 kV dublu circuit Cernavodă – Stâlpu, cu un circuit intrare/ieșire în stația 400 kV Gura Ialomiţei, este finalizată, dar nu poate contribui la creșterea capacității disponibile pentru schimburile transfrontaliere până nu se finalizează și trecerea la 400 kV a axului Brazi Vest – Teleajen – Stâlpu.

Având în vedere finalizarea acestor proiecte, CNTEE Transelectrica a analizat posibilitatea de creștere a capacității minime disponibile pentru schimburile transfrontaliere, atât pentru granița România – Bulgaria, cât și pentru granița România – Ungaria, raportat la anul 2024.

După cum s-a detaliat anterior, toate argumentele care se referă la cererea de derogare a CNTEE Transelectrica SA, conform articolului 16(9) din Regulamentul (UE) 2019/943, sunt previzibile și au impact direct asupra proceselor operaționale și menținerii siguranței în funcționare și justifică necesitatea derogării de la capacitatea minimă prevăzută în Planul de acțiuni național.

În vederea îndeplinirii cerințelor articolului 16(8) din Regulamentul (UE) 2019/943 și a Planului de acțiuni național, CNTEE Transelectrica SA are în derulare proiecte investiționale pentru dezvoltarea rețelei electrice de transport. În paralel, CNTEE Transelectrica SA lucrează activ cu celelalte OTS din regiunea Core și regiunea SEE la implementarea metodologiilor relevante pentru Regulamentul (UE) 2019/943.

Având în vedere motivele previzibile subliniate anterior, nu este posibil pentru CNTEE Transelectrica SA să îndeplinească cerințele articolului 16(8) din Regulamentul (UE) 2019/943 și ale Planului de acțiuni național pentru granițele România – Ungaria și România – Bulgaria de la 01 ianuarie 2025 (1520 MW pe granița România – Ungaria, reprezentând 63 % din capacitatea de transport și 2220 MW pe granița România – Bulgaria, reprezentând 61 % din capacitatea de transport), fără a afecta siguranța în funcționare. CNTEE Transelectrica SA va depune toate eforturile pentru a menține o capacitate minimă disponibilă pentru schimburile transfrontaliere de:

* 980 MW, reprezentând 41 % din capacitatea de transport pentru granița România – Ungaria;
* 1890 MW, reprezentând 52 % din capacitatea de transport pentru granița România – Bulgaria.

CNTEE Transelectrica SA va raporta la ANRE capacitatea minimă disponibilă și orice deviație însoțită de justificare, dacă este cazul.

 Prin urmare, domeniul de aplicare al derogării nu depășește necesitatea menținerii siguranței în funcționare.

Derogarea propusă este cerută doar pentru necesitatea menținerii siguranței în funcționare și nu conține măsuri care să conducă la o discriminare între schimburile interne și cele interzonale. De asemenea, aceasta nu conține motive pentru reducerea capacităților deja alocate pe granițele România – Ungaria și România – Bulgaria.

Având în vedere toate motivele menționate anterior, CNTEE Transelectrica SA, în conformitate cu articolul 16(9) din Regulamentul (UE) 2019/943, dorește să i se aprobe cererea de derogare de la prevederile articolului 16(8) pentru granițele România – Ungaria și România – Bulgaria pentru anul 2025.

În cazul în care, la expirarea perioadei de derogare, oricare din motivele descrise în derogare nu este rezolvat, CNTEE Transelectrica SA poate solicita reînnoirea.